METALLITEOLLISUUDENHARJOITTAJAIN LIITTO ‑

MTHL:N TYÖNANTAJAT RY.

TOIMINTAKERTOMUS 2013

Toimintakertomus 2013

[1 Vuoden 2013 toiminta 3](#_Toc381018169)

[2 Toimintaympäristö 3](#_Toc381018170)

[2.1 Yleistä 3](#_Toc381018171)

[2.2 Yritystoiminnan kehitys eri toimialoilla 3](#_Toc381018172)

[2.3 Vuoden 2014 näkymät 5](#_Toc381018173)

[3 Työmarkkinat 8](#_Toc381018174)

[3.1 Työehtosopimusratkaisu 2014-2016 8](#_Toc381018175)

[3.2 MTHL:n työehtosopimusratkaisu 1.11.2013–31.10.2016 8](#_Toc381018176)

[3.3 Palkkaratkaisun sisältö 8](#_Toc381018177)

[3.4 MTHL:n työehtosopimusneuvotteluissa sopimat työryhmät 9](#_Toc381018178)

[3.5 Ylempien toimihenkilöiden työehtosopimus (Teknologiateollisuus – Ylempien Toimihenkilöiden neuvottelujärjestö YTN) 10](#_Toc381018179)

[3.6 Toimihenkilöiden työehtosopimus (Teknologiateollisuus – Ammattiliitto Pro) 10](#_Toc381018180)

[3.7 Jäsenyritysten avustaminen työsuhdeasioissa 10](#_Toc381018181)

[3.8 Ammattitutkinnot ja muu koulutus osaamisen perustana 10](#_Toc381018182)

[3.9 Pelti- ja teollisuuseristysalan ammattitutkinnot 10](#_Toc381018183)

[4 Hallinto ja muu toiminta 11](#_Toc381018184)

[4.1 Varsinainen kokous 11](#_Toc381018185)

[4.2 Jäsenmaksut 2013 11](#_Toc381018186)

[4.3 Johtokunta 12](#_Toc381018187)

[4.4 Puheenjohtajisto 12](#_Toc381018188)

[4.5 Tilintarkastajat 12](#_Toc381018189)

[4.6 Yhdistyksen toimisto 12](#_Toc381018190)

[4.7 MTHL:n edustus Teknologiateollisuus ry:n hallintoelimissä 12](#_Toc381018191)

[4.8 Jäsenkunta 12](#_Toc381018192)

[4.9 Tiedotustoiminta 13](#_Toc381018193)

[4.10 Teknologiateollisuuden jäsenyyden merkitys 13](#_Toc381018194)

[4.11 Yhdistyksen talous 13](#_Toc381018195)

# Vuoden 2013 toiminta

Metalliteollisuudenharjoittajain Liitto — MTHL:n Työnantajat ry toimii rakennuspelti‑ ja teollisuuseristysalalla toimivien jäsenyritystensä yhteistyön paikkana ja edunvalvojana solmiessaan alan työntekijöitä koskevan työehtosopimuksen Metallityöväen Liiton kanssa. Työehtosopimuskäytännössä jatkettiin jatkuvan neuvottelun periaatetta tavoitteena kilpailukykyiset työehtosopimukset ja työpaikkakohtaisen sopimisen lisääminen.

Metalliteollisuudenharjoittajain Liitto — MTHL:n Työnantajat ry kuuluu jäsenenä Teknologiateollisuus ry:hyn, jonka solmimia teknologiateollisuuden toimihenkilöitä sekä ylempiä toimihenkilöitä koskevia työehtosopimuksia MTHL:n jäsenyritykset ovat velvollisia noudattamaan.

Teknologiateollisuuden elinkeinopolitiikan, yhteistyön ja kansainvälistymisen, liiketoiminnan ja teknologian, työmarkkinakysymysten sekä koulutus‑ ja työvoima‑asioiden alueella tuottamat palvelut ovat siten myös rakennuspelti‑ ja teollisuuseristysalan jäsenyritysten käytettävissä.

Rakennuspelti‑ ja teollisuuseristysalaan samoin kuin koko teknologiateollisuuteen vaikuttavat keskeiset muutosvoimat ovat tieto ja osaaminen, tieto‑ ja tietoliikenneteknologian kehitys sekä kansainvälistyminen. Yritysten menestys perustuu innovatiivisuuteen ja nopeuteen, jotka edellyttävät monipuolista osaamista ja joustavia toimintatapoja. Toiminnan on perustuttava tulevaisuudessa tavoitteisiin, jotka huomioivat tämän kehityksen.

Teknologiateollisuus ry:n jäsenyyden kautta Metalliteollisuudenharjoittajain Liitto – MTHL:n Työnantajien jäsenyritykset ovat myös Elinkeinoelämän keskusliitto EK:n jäseniä. Vakiintuneen työnjaon mukaan EK vastaa työnantajia yleisesti koskevasta edunvalvonnasta. Järjestöjen välinen yhteydenpito, yhteistyö ja työnjako on ollut selkeästi järjestettyä ja hyvin toimivaa, toinen toistaan täydentävää.

Toiminnan kustannuksista huolehdittiin vuodelle 2013 vahvistetun talousarvion mukaisesti.

# Toimintaympäristö

## Yleistä

Rakennuspelti- ja teollisuuseristysalan jäsenyritysten liikevaihdon arvioitiin vuonna 2013 olleen noin 265 miljoonaa euroa. Vuoden 2013 päättyessä jäsenyritysten palveluksessa oli 1809 henkilöä.

## Yritystoiminnan kehitys eri toimialoilla

Elektroniikka- ja sähköteollisuuden (tietoliikennelaitteet, sähkökoneet, instrumentit) yritysten liikevaihto Suomessa oli noin 14,2 miljardia euroa vuonna 2013. Liikevaihto supistui edellisvuotisesta 13 prosenttia. Tästä huolimatta muun muassa terveysteknologia-alan myönteinen kehitys Suomessa jatkui. Talouskriisiä edeltävänä vuonna 2008 elektroniikka- ja sähköteollisuuden liikevaihtoa kertyi Suomessa kaikkiaan 27 miljardia euroa.

Tietoliikennelaiteteollisuuden toimialalla tilanne jatkui haastavana myös loppuvuonna. Vaikka elektroniikka- ja sähköteollisuuden saamat uudet tilaukset ja tilauskanta olivat loka-joulukuussa edellisvuotista alemmalla tasolla, ne kuitenkin kasvoivat alkusyksyn tilanteesta.

Teknologiateollisuuden tilauskantatiedustelussa mukana olevat elektroniikka- ja sähköteollisuuden yritykset Suomessa saivat uusia tilauksia loka-joulukuussa euromääräisesti 15 prosenttia vähemmän kuin vastaavalla ajanjaksolla vuonna 2012, mutta 23 prosenttia enemmän kuin edeltävällä vuosineljänneksellä heinä-syyskuussa.

Tilauskannan arvo oli joulukuun lopussa 16 prosenttia pienempi kuin samaan aikaan vuonna 2012, mutta niin ikään 16 prosenttia suurempi kuin syyskuun lopussa.

Viime kuukausien tilauskehityksen perusteella elektroniikka- ja sähköteollisuuden yritysten liikevaihdon arvioidaan olevan alkuvuonna pienempi kuin viime vuonna vastaavaan aikaan.

Elektroniikka- ja sähköteollisuuden yrityksissä Suomessa oli henkilöstöä viime vuonna noin 46 600. Henkilöstö väheni edellisvuotisesta 3 500:lla eli seitsemän prosenttia. Talouskriisiä edeltävänä vuonna 2008 alan yritykset työllistivät Suomessa kaikkiaan 61 500 ihmistä.

Kone- ja metallituoteteollisuuden (koneet, metallituotteet, kulkuneuvot) yritysten liikevaihto Suomessa oli noin 26,3 miljardia euroa vuonna 2013. Liikevaihto supistui edellisvuotisesta kuusi prosenttia. Liikevaihto väheni koneiden ja metallituotteiden valmistuksessa, mutta kasvoi kulkuneuvojen tuotannossa. Talouskriisiä edeltävänä vuonna 2008 kone- ja metallituoteteollisuuden liikevaihtoa kertyi Suomessa kaikkiaan 32 miljardia euroa.

Kone- ja metallituoteteollisuuden toimialalla sekä uudet tilaukset että tilauskanta olivat loka-joulukuussa alemmalla tasolla kuin vuotta aiemmin samaan aikaan. Vaikka uudet tilaukset lisääntyivät hieman alkusyksyn tilanteesta, kysynnän paranemisesta ei ole vielä varmoja merkkejä.

Teknologiateollisuuden tilauskantatiedustelussa mukana olevat kone- ja metallituoteteollisuuden yritykset Suomessa saivat uusia tilauksia loka-joulukuussa euromääräisesti 16 prosenttia vähemmän kuin vastaavalla ajanjaksolla vuonna 2012, mutta neljä prosenttia enemmän kuin edeltävällä vuosineljänneksellä heinä-syyskuussa.

Tilauskannan arvo oli joulukuun lopussa 12 prosenttia pienempi kuin samaan aikaan vuonna 2012 ja 11 prosenttia pienempi kuin syyskuun lopussa.

Viime kuukausien tilauskehityksen perusteella kone- ja metallituoteteollisuuden yritysten liikevaihdon arvioidaan olevan alkuvuonna suunnilleen samalla tasolla kuin viime vuonna vastaavaan aikaan.

Kone- ja metallituoteteollisuuden yrityksissä Suomessa oli henkilöstöä viime vuonna noin 132 600. Henkilöstö väheni edellisvuotisesta 4 200:lla eli kolme prosenttia. Talouskriisiä edeltävänä vuonna 2008 alan yritykset työllistivät Suomessa kaikkiaan 152 000 ihmistä.

Metallien jalostusyritysten (terästuotteet, värimetallit, valut, metallimalmikaivokset) liikevaihto Suomessa oli noin 9,4 miljardia euroa vuonna 2013. Liikevaihto supistui edellisvuotisesta kahdeksan prosenttia. Talouskriisiä edeltävänä vuonna 2007 liikevaihtoa kertyi Suomessa kaikkiaan 12,7 miljardia euroa.

Terästuotteiden, värimetallien, valujen ja metallimalmien tuotannon määrä Suomessa oli viime vuonna hieman suurempi kuin vuonna 2012. Terästuotteiden tuotanto lisääntyi, mutta värimetallien sekä valujen ja metallimalmien tuotanto supistui.

Terästuotanto maailmanlaajuisesti kasvoi viime vuonna neljä prosenttia vuodesta 2012. Joulukuussa tuotanto oli kuusi prosenttia suurempi kuin vuotta aiemmin samaan aikaan. Terästuotanto Aasiassa kasvoi viime vuonna kuusi prosenttia, mutta supistui EU-maissa kaksi prosenttia. Pohjois-Amerikassa tuotanto supistui niin ikään kaksi prosenttia. Ylivoimaisesti suurimman tuotantomaan Kiinan osuus maailman terästuotannosta oli joulukuussa 48 prosenttia.

Metallien jalostusyrityksissä Suomessa oli henkilöstöä viime noin 15 900. Henkilöstö väheni edellisvuotisesta 1 400:lla eli kahdeksan prosenttia. Talouskriisiä edeltävänä vuonna 2008 alan yritykset työllistivät Suomessa kaikkiaan 18 100 ihmistä.

Suunnittelu- ja konsultointialan (teollisuuden, yhteiskunnan ja rakentamisen asiantuntijapalvelut) liikevaihto Suomessa oli noin 5,5 miljardia euroa vuonna 2013. Liikevaihto kasvoi edellisvuotisesta kaksi prosenttia. Talouskriisiä edeltävänä vuonna 2008 liikevaihtoa kertyi Suomessa 5,4 miljardia euroa.

Suunnittelu- ja konsultointialalla uusien tilausten saaminen on viime kuukausina piristynyt, mutta kehitys on jatkunut epäyhtenäisenä yritysten välillä. Tarjouspyyntöjen kehitys tammikuussa kertoo epävarmuuden jatkumisesta.

Teknologiateollisuuden tilauskantatiedustelussa mukana olevat suunnittelu- ja konsultointialan yritykset Suomessa saivat uusia tilauksia loka-joulukuussa euromääräisesti 19 prosenttia enemmän kuin vastaavalla ajanjaksolla vuonna 2012 ja 27 prosenttia enemmän kuin edeltävällä vuosineljänneksellä heinä-syyskuussa. Uudet tilaukset lisääntyivät heinä-syyskuusta eniten teollisuussektorilla (+52 %), mutta merkittävästi myös talonrakennussektorilla (+15 %) ja yhdyskuntasektorilla (+8 %).

Tilauskannan arvo oli joulukuun lopussa 22 prosenttia suurempi kuin samaan aikaan vuonna 2012 ja kolme prosenttia suurempi kuin syyskuun lopussa.

Suunnittelu- ja konsultointialan yritysten liikevaihdon arvioidaan olevan alkuvuonna hieman suurempi kuin viime vuonna vastaavaan aikaan.

Suunnittelu- ja konsultointialan yrityksissä Suomessa oli henkilöstöä viime vuonna noin 45 700. Henkilöstö lisääntyi edellisvuotisesta 1 800:lla eli neljä prosenttia. Talouskriisiä edeltävänä vuonna 2008 alan yritykset työllistivät Suomessa kaikkiaan 43 600 ihmistä.

Tietotekniikka-alan (tietotekniikkapalvelut, ohjelmistot) yritysten liikevaihto Suomessa oli noin 8,3 miljardia euroa vuonna 2013. Liikevaihto lisääntyi edellisvuotisesta 10 prosenttia. Alan liikevaihtoa kasvatti erityisesti pelialan yritykset. Talouskriisiä edeltävänä vuonna 2008 tietotekniikka-alan liikevaihtoa kertyi Suomessa kaikkiaan 6,5 miljardia euroa.

Teknologiateollisuuden tilauskantatiedustelussa mukana olevat tietotekniikka-alan yritykset Suomessa saivat uusia tilauksia loka-joulukuussa euromääräisesti 23 prosenttia enemmän kuin vastaavalla ajanjaksolla vuonna 2012 ja 21 prosenttia enemmän kuin edeltävällä vuosineljänneksellä heinä-syyskuussa.

Tilauskannan arvo oli joulukuun lopussa kolme prosenttia suurempi kuin samaan aikaan vuonna 2012 ja hieman suurempi kuin syyskuun lopussa.

Viime kuukausien tilauskehityksen perusteella tietotekniikka-alan yritysten liikevaihdon arvioidaan olevan alkuvuonna suurempi kuin viime vuonna vastaavaan aikaan.

Tietotekniikka-alan yrityksissä Suomessa oli henkilöstöä viime vuonna noin 55 000. Henkilöstöä oli saman verran kuin edellisvuonna. Talouskriisiä edeltävänä vuonna 2008 alan yritykset työllistivät Suomessa kaikkiaan 51 900 ihmistä.

## Vuoden 2014 näkymät

Odotukset maailmantalouden kasvun nopeutumisesta ovat jonkin verran parantuneet viime kuukausina. Merkittävästä paranemisesta ei kuitenkaan ole kyse. Rahoituksen saatavuuden ehtojen tiukentuminen aiheuttaa edelleenkin pullonkaulan investointien ja kasvun voimistumiselle. Yritysrahoitusmarkkinat ovat voimakkaasti polarisoituneet menestyvien yritysten ja heikompien yritysten välillä. Tämä koskee erityisesti Eurooppaa, mutta kasvavasti myös monia kehittyviä maita.

Yhdysvalloissa talouden myönteinen perusvire on jatkunut teollisuudessa sekä palvelualoilla ja asuntomarkkinoilla. Teollisuustuotanto on ollut kasvusuunnassa jo neljän ja puolen vuoden ajan. Tuotanto on nyt määrältään jo korkeammalla tasolla kuin ennen talouskriisiä. Teollisuuden ostopäälliköt ennakoivat joulu- ja tammikuussa samansuuntaisen kehityksen jatkumista. Vastaavasti palvelualoilla kasvu myötäilee teollisuuden paranevaa kehitystä. Aktiivinen rahapolitiikka sekä edullinen energian hinta ovat myötävaikuttaneet teollisuuden myönteiseen kehitykseen. Kasvun vakautta ovat tukeneet myös myytyjen asuntojen ja rakentamisen määrän lisääntyminen sekä asuntojen hintojen kohoaminen. Asuntomarkkinat ovat kuitenkin kaukana siitä tilanteesta, missä ne olivat 2000-luvun alkuvuosina.

Yhdysvaltain myönteisestä kehityksestä huolimatta maailmantalouden kasvu jää tänäkin vuonna maltilliseksi. Tähän on kaksi syytä. Kehittyvien maiden, kuten Kiinan, Intian, Venäjän ja Brasilian,

talouskasvu ei yllä sellaiseen vauhtiin, mihin totuttiin viime vuosina. Tämän lisäksi Eurooppa on kroonisen heikon talouskasvun kierteessä. Globaali rakennemuutos haastaa jokaisen Länsi-Euroopan maan parantamaan kilpailukykyään ja yritysten toimintaympäristöä. Enää ei ole itsestään selvää, että talouskasvun moottorina toiminut teollisuus ja sen korkea jalostusarvo pystyisi enää ylläpitämään hyvää työllisyys- ja verotulokehitystä.

Vaikka Euroopassakin teollisuuden odotukset kasvun nopeutumisesta ovat parantuneet viime kuukausina, teollisuuden saamien uusien tilausten kehitys on jäänyt vaatimattomaksi. Saksan koneteollisuuden analyysi maailmantalouden tilanteesta on kuvaava: "tilaukset ulkomailta odottavat edelleen selkeitä merkkejä elpymisestä". Saksa vie tunnetusti paljon investointihyödykkeitä myös kehittyviin maihin.

Vuodet 2008 ja 2009 jäävät Suomen taloushistoriaan merkittävänä käännekohtana. Teollisuuden tuotanto sekä vienti kokivat suuren pudotuksen. Viennin osuus Suomen bruttokansantuotteesta putosi seitsemän prosenttiyksikköä noin 40 prosenttiin. Suomen kilpailukyky ei enää riittänyt ylläpitämään teollisuudessa sellaista volyymituotantoa, mikä aiempina vuosina oli Suomen talouskasvun ja hyvän tuottavuuskehityksen takana. Metsäteollisuuden rinnalla merkittävää tuotantokapasiteettia poistui Suomesta elektroniikkateollisuudesta sekä osittain myös kone-, teräs- ja kulkuneuvoteollisuudesta. Tällainen kehitys uhkaa jatkua myös tulevina vuosina. Myös korkean jalostusarvon teollisia työpaikkoja katoaa Suomesta entisestään, ellei yhteiskunta kykene palauttamaan toimintaympäristön kilpailukykyä.

Suomen teollisuustuotanto on pudonnut vuoden 2008 jälkeen neljänneksi eniten EU-maista. Teollisuuden osuus bruttokansantuotteesta on vähentynyt 19 prosenttiin. Tätä heikompi tilanne oli edellisen kerran Suomen itsenäisyyden ajan ensimmäisinä vuosina. 1990-luvun alun laman aikaan osuus oli alimmillaan 22 prosenttia.

Suomen elinkeinoelämän nykyisellä tuotantokapasiteetilla ei ole enää mahdollista rahoittaa nykyisenlaajuista julkista sektoria. Julkisten menojen osuus bruttokansantuotteesta on palautettava vuoden 2008 tasolle. Oikea strategia Suomelle on se, että valtion ja kuntien menoja on leikattava pysyvästi noin 10 miljardia euroa, mikä vastaa kaikista julkisista menoista 10 prosenttia. Tämän toteuttamisessa vastuu on poliittisilla päättäjillä. Väärä strategia Suomelle on hallitusohjelman mukaisesti korottaa edelleen jo nykyisellään kireää verotusta. Tällainen politiikka murentaa entisestään talouskasvun edellytyksiä.

Yritysten toimintaympäristön suurimmat uudistustarpeet koskevat työmarkkinoita ja verojärjestelmää. Työmarkkinajärjestelmä on uudistettava niin, että se mahdollistaa kustannusten paremman hallinnan sekä yrityskohtaisen joustavuuden ja kannustavuuden tarpeet. Yritysverojärjestelmän on nykyistä paremmin kannustettava yritysten investointeja ja omistamista sekä työn tekemistä Suomessa.

Teknologiateollisuuden yritysten liikevaihto Suomessa oli noin 64 miljardia euroa vuonna 2013. Liikevaihto supistui edellisvuotisesta kuusi prosenttia. Liikevaihto väheni muilla päätoimialoilla paitsi tietotekniikka-alalla sekä suunnittelu- ja konsultointialalla. Talouskriisiä edeltävänä vuonna 2008 teknologiateollisuuden liikevaihtoa Suomessa kertyi kaikkiaan 82 miljardia euroa.

Teknologiateollisuudessa liikevaihdon laskusuunta loiveni syksyllä 2013. Yritysten saamat uudet tilaukset sekä tilauskanta jäivät kuitenkin myös loka-joulukuussa alemmalle tasolle kuin vuotta aiemmin vastaavaan aikaan. Toimialojen ja erityisesti yritysten välillä tilanteet poikkesivat huomattavasti toisistaan. Markkinatilanteen lievästä paranemisesta tammikuussa kertoo se, että alan yritysten saamien tarjouspyyntöjen määrässä on tapahtunut viime kuukausina lisääntymistä.

Teknologiateollisuuden tilauskantatiedustelussa mukana olevat alan yritykset Suomessa saivat uusia tilauksia loka-joulukuussa euromääräisesti 12 prosenttia vähemmän kuin vastaavalla ajan-jaksolla vuonna 2012, mutta 15 prosenttia enemmän kuin edeltävällä vuosineljänneksellä heinä-syyskuussa. Yrityksistä 59 prosenttia raportoi uusien tilausten lisääntyneen syyskuun jälkeen, 31 prosenttia vähentyneen ja 10 prosenttia pysyneen ennallaan.

Tilauskannan arvo oli joulukuun lopussa 11 prosenttia pienempi kuin samaan aikaan vuonna 2012 ja kaksi prosenttia pienempi kuin syyskuun lopussa. Yrityksistä 49 prosenttia raportoi tilauskannan vähentyneen syyskuun jälkeen, 40 prosenttia kasvaneen ja 11 prosenttia pysyneen ennallaan.

Viime kuukausien tilauskehityksen perusteella teknologiateollisuuden yritysten liikevaihdon arvioidaan olevan alkuvuonna suunnilleen samalla tasolla kuin viime vuonna vastaavaan aikaan.

Teknologiateollisuuden yrityksissä Suomessa oli henkilöstöä viime vuonna noin 296 000. Henkilöstö väheni edellisvuotisesta noin 7 300:lla eli 2,5 prosenttia. Talouskriisiä edeltävänä vuonna 2008 teknologiateollisuuden yritykset työllistivät Suomessa kaikkiaan 327 000 ihmistä.

# Työmarkkinat

## Työehtosopimusratkaisu 2014-2016

Työehtosopimusneuvotteluihin valmistautuminen

Teknologiateollisuuden eri työehtosopimusten osalta neuvottelutavoitteiden valmistelu aloitettiin jo vuoden 2012 aikana. Tavoitteet täsmentyivät alkuvuodesta 2013. Aktiivista neuvottelutoimintaa valmisteltavana olleiden sisältökysymysten osalta jatkettiin työryhmissä kevään kuluessa. Työehtosopimusneuvotteluiden agendat määritettiin keskeisten sopimuskumppanien kanssa ennen kesälomia.

Työehtosopimusneuvottelut aloitettiin yhdessä sovitulla tavalla elokuun lopulla. Erittäin synkkien talousnäkymien johdosta keskusjärjestöt olivat kesällä käynnistäneet tunnustelut työmarkkinoita kokoavan ratkaisun saavuttamiseksi. Keskeiset vientiteollisuutta edustavat liitot, Teknologiateollisuus mukaan lukien, vaikuttivat merkittävästi syntymässä olleen keskusjärjestösopimuksen sisältöön. Lähtökohtana keskusjärjestösopimukseen sitoutumiselle pidettiin sitä, että toimialan omia työmarkkinatavoitteita voitiin siitä huolimatta edistää.

Keskusjärjestöjen työllisyys- ja kasvusopimus

Työmarkkinoiden keskusjärjestöt solmivat työllisyys- ja kasvusopimuksen elokuun lopussa 2013. Sopimuskausi on pitkä vaihdellen 34:stä 36:een kuukauteen. Sopimus on erittäin kattava. Sen piirissä on 93 prosenttia palkansaajista. Sopimuksen ulkopuolelle jättäytyivät mm. rakennusteollisuus sekä puusepänteollisuus ja elintarviketeollisuus.

Sopimus jakautuu kahteen jaksoon, joista ensimmäisen pituus on 22-24 kuukautta ja toisen 12 kuukautta. Sopimuksen ensimmäiselle jaksolle sovittiin kaksi palkankorotusta. Neljän kuukauden kuluttua sopimusjakson alkamisesta palkkoja korotetaan 20 eurolla kuukaudessa. Toinen korotus toteutetaan 12 kuukauden kuluttua ensimmäisestä korotusajankohdasta ja sen suuruus on 0,4 prosenttia. Ensimmäisen jakson korotustasot ovat maltillisia verrattuna myös kilpailijamaiden palkkaratkaisuihin. Toisen jakson palkkaratkaisu neuvotellaan 15.6.2015 mennessä.

Palkankorotusten lisäksi työllisyys- ja kasvusopimus sisältää eräitä työelämän kehittämishankkeita. Näistä tärkeimpiä ovat työeläkejärjestelmän sekä neuvottelujärjestelmän uudistamiseen liittyvät työryhmät.

## MTHL:n työehtosopimusratkaisu 1.11.2013–31.10.2016

Työehtosopimusneuvottelut käytiin syys-lokakuussa 2013. Työehtosopimusratkaisu on keskusjärjestöjen 30.8.2013 allekirjoittaman työllisyys- ja kasvusopimuksen mukainen.

## Palkkaratkaisun sisältö

Työpaikkakohtaisesti on käytössä kaksi eri vaihtoehtoa palkankorotusten toteuttamiseksi:

1. Paikallinen palkkaratkaisu pääluottamusmiehen kanssa, jossa sovitaan palkankorotusten
	* toteutustapa
	* ajankohta
	* suuruus
2. Korotus toteutetaan 12 snt/h yleiskorotuksena, mikäli ei saavutettu yhteisymmärrystä pääluottamusmiehen kanssa tai jos työpaikalle ei ollut valittu luottamusmiestä.

**Palkankorotusten toteuttamisajankohta**

Mikäli paikallisesti ei toisin sovittu, korotukset toteutetaan viimeistään 1.3.2014 tai lähinnä sen jälkeen alkavan palkanmaksukauden alusta.

**Muut palkankorotukset sopimuskautena**

Vuoden 2014 palkantarkistusten toteutustapa on yhteneväinen vuoden 2013 toteutustavan kanssa. Paikallinen palkkaratkaisu on neuvoteltava pääluottamusmiehen kanssa 31.10.2014 mennessä, ellei käsittelyajan jatkamisesta sovita. Mikäli paikallista palkkaratkaisua ei saavuteta, palkkoja korotetaan 0,4%:n suuruisella yleiskorotuksella viimeistään 1.3.2015 tai lähinnä sen jälkeen alkavan palkanmaksukauden alusta.

Vuoden 2015 palkantarkistuksista työmarkkinakeskusjärjestöt sopivat kesäkuussa 2015. Mikäli näissä neuvotteluissa ei päästä yksimielisyyteen, neuvottelevat liitot kolmatta sopimusvuotta koskevan palkantarkistuksen toteutuksesta.

## MTHL:n työehtosopimusneuvotteluissa sopimat työryhmät

**Työehtosopimuksen kehittämistyöryhmä**

Liitot asettavat pelti- ja teollisuuseristysalan työehtosopimuksen kehittämistä varten työryhmän, jonka tehtävänä on muun ohella ottaa huomioon alan erityispiirteet:

\* selvittää palkkalaskelman toimittamiseen liittyvät tekniset mahdollisuudet / käytännöt

\* tarkastella paikallisen sopimisen käytäntöjä ja toimivuutta työkyvyttömyyden omailmoitukseen liittyen

\* seuraa pääalan työryhmän työtä vuosilomaan liittyvän palkanmaksun osalta

\* seuraa pääalan vuokratyövoiman käyttöön liittyvän kirjauksen toimivuutta ja tarkastelee vuokratyövoiman käyttöä pelti- ja teollisuuseristysalalla.

\* tarkastelee alan luottamusmiesten toimintaedellytyksiä ja ajankäyttöä

 Työryhmä luovuttaa väliraportin 31.10.2015 mennessä ja loppuraportin 31.3.2016 mennessä.

**Työaikatyöryhmä**

Liitot asettavat työryhmän pohtimaan työajan käyttöön liittyviä mahdollisuuksia. Toimialan erityispiirteet huomioiden tarkastellaan muun ohella seuraavia asioita:

\* Edistää sellaisia hyviä työaikakäytäntöjä, jolla tuetaan yritysten tuottavuutta ja kilpailukykyä sekä työntekijöiden yksilöllisten työaikatarpeiden huomioon ottamista.

\* tarkastelee alan erityispiirteitä työajan käytön suhteen

\* laatii väliraportin 31.10.2014 mennessä

\* esittää selvityksen 31.3.2016 mennessä

## Ylempien toimihenkilöiden työehtosopimus (Teknologiateollisuus – Ylempien Toimihenkilöiden neuvottelujärjestö YTN)

Palkkaratkaisu noudatti kustannusvaikutukseltaan ja toteuttamistavaltaan MTHL:n solmimaa sopimusta.

## Toimihenkilöiden työehtosopimus(Teknologiateollisuus – Ammattiliitto Pro)

Palkkaratkaisu noudatti kustannusvaikutukseltaan ja toteuttamistavaltaan MTHL:n solmimaa sopimusta

## Jäsenyritysten avustaminen työsuhdeasioissa

Jäsenyritysten neuvonta työehtosopimus‑ ja työlainsäädäntöasioissa on jatkunut varsinkin työntekijäsopimusalueella MTHL:n Työnantajat ry:n tärkeänä perustehtävänä. Työehtosopimuksen neuvottelujärjestyksen mukaisia erimielisyysasioita tuli ratkaistavaksi vuoden 2013 aikana pelti‑ ja teollisuuseritysalalla yksi. Työrauha oli alan yrityksissä hyvä. Työtaisteluja alalla ei vuoden 2013 aikana esiintynyt.

## Ammattitutkinnot ja muu koulutus osaamisen perustana

Jäsenyritysten työvoiman riittävä osaaminen ja saatavuuden varmistaminen on yksi MTHL:n Työnantajat ry:n ydintehtävistä.

## Pelti- ja teollisuuseristysalan ammattitutkinnot

Ammattitutkinnot vastaanottaa ja hyväksyy Rakennuspeltisepäntyön ja Teknisen eristyksen tutkintotoimikunta.

Tutkintotoimikunnan vastaanottamien näyttöjen tutkintonimikkeet ovat teknisen eristäjän ammatti-tutkinto, talotekniikan perustutkinto, rakennuspeltisepän tutkinto ja rakennuspeltiseppämestarin erikoisammattitutkinto.

Vuoden 2013 aikana Rakennuspeltisepäntyön ja Teknisen eristyksen tutkintotoimikunta hyväksyi 17 alan perus- ja erikoisammattitutkintojen näyttötutkintoa.

# Hallinto ja muu toiminta

## Varsinainen kokous

Yhdistyksen varsinainen kokous pidettiin 25.4.2013 Helsingissä. Kokouksen puheenjohtajana toimi Kangasniemen Peltityö Oy:n toimitusjohtaja Pekka Pynnönen. Kokouksessa oli läsnä 11 osallistujaa. Ennen kokousta ryhmäpäällikkö Pekka Kärkkäinen kertoi ajankohtaisesta työmarkkinatilanteesta. Varsinaisessa kokouksessa käsiteltiin sääntöjen määräämät asiat.

## Jäsenmaksut 2013

Varsinaisessa kokouksessa tehdyn päätöksen mukaisesti koostuivat yhdistyksen jäsenmaksut

Teknologiateollisuus ry:n ja Elinkeinoelämän keskusliitto EK:n jäsenmaksusta.

Teknologiateollisuus ry:n jäsenmaksu

 Vuoden 2013 jäsenmaksun perusteena oli tuotannon jalostusarvo:

 Teknologiateollisuus ry:n **vähimmäisjäsenmaksu oli 300 euroa** sekä lisäksi 0,035 % jalostusarvon 350 000 euroa ylittävältä osalta kuitenkin siten, että yksittäisen jäsenen jäsenmaksu on enintään 10 % koko jäsenmaksukertymästä.

 Jalostusarvo koostui seuraavien erien summasta

 - palkat

 - henkilösivukulut

 - vuokrat

 - poistot

 - liikevoitto

 Maksun perusteena oli vuoden 2011 tai sitä lähinnä olleen tilivuoden jalostusarvo.

 Yrityksen liittyessä MTHL:n Työnantajat ry:n kautta Teknologiateollisuus ry:n jäseneksi liittyi se samalla myös keskusjärjestö Elinkeinoelämän keskusliiton EK:n jäseneksi.

Elinkeinoelämän keskusliitto EK:n jäsenmaksu

 Pienyritykset (<150 tt)

 - Maksun perusteena oli 2012 palkkasumma luontoisetuineen, josta maksu on 0,065 %.

 - Minimi jäsenmaksu 50 euroa

 Isot yritykset (≥ 150 tt)

 - EK:n jäsenmaksun peruste muodostui kahdesta erästä

 (jalostusarvo x 0,027 %) + (palkkasumma x 0,029 %)

 Jalostusarvon laskennassa noudatettiin periaatetta, jonka mukaan jalostusarvo 2011 tai sitä lähinnä olevan tilivuoden jalostusarvo ei saanut ylittää 55 %:ia liikevaihdosta.

 Lisäksi edellä mainitulla tavalla määräytynyttä vuoden 2013 EK:n jäsenmaksua alennettiin 10 %. Alennus ei koskenut minimijäsenmaksua.

 Teknologiateollisuus ry suoritti ennen vuoden 2013 alkua jäsenekseen liittyneiden yritysten jäsenmaksut Elinkeinoelämän keskusliitto EK:lle.

 Edellä mainittujen erien lisäksi MTHL ei kerännyt jäsenmaksua omaan toimintaan.

## Johtokunta

Yhdistyksen johtokuntaan ovat vuonna 2013 kuuluneet:

 tekninen johtaja Hannu Koret, Kymppi-Eristys Oy (Oulu)

 toimitusjohtaja Markku Kuusisto, Lämpösulku Oy (Kotka)

 toimitusjohtaja Jari Mustikkamaa, Turun Pläkkipelti Oy (Rusko)

 toimitusjohtaja Pekka Pynnönen, Kangasniemen Peltityö Oy (Kangasniemi)

 toimitusjohtaja Jukka Pyykönen, Arme Oy (Kulloo)

 toimitusjohtaja Tommi Saarnio, Eristys Hewaco Oy (Vantaa)

 toimitusjohtaja Eero Salmi, Eupart Oy (Kiukainen)

 varatoimitusjohtaja Vesa Tähtinen, K. T. Tähtinen Oy (Pori)

 toimitusjohtaja Marjo Veitonmäki, Pelti- ja Rautatyö Oy (Helsinki)

 toimitusjohtaja Jaakko Virtanen, Virte-Metalli Oy (Turku)

Johtokunta kokoontui toimintavuoden aikana 2 kertaa.

## Puheenjohtajisto

Yhdistyksen vuosikokouksen jälkeen pidetyssä johtokunnan järjestäytymiskokouksessa valittiin samat henkilöt toiselle kaudelle, johtokunnan puheenjohtajaksi Pekka Pynnönen sekä varapuheenjohtajaksi Tommi Saarnio.

## Tilintarkastajat

Vuosikokous valitsi vuoden 2013 tilintarkastajayhteisöksi PriceWaterhouseCoopersin.

## Yhdistyksen toimisto

Yhdistyksen asiamies vaihtui toimintavuoden aikana. Jukka Huhtalan jäädessä eläkkeelle uudeksi asiamieheksi valittiin Tapio Toivonen Teknologiateollisuus ry:stä. Samassa yhteydessä yhdistyksen toimisto siirtyi Turusta Helsinkiin, Eteläranta 10:een. Kirjanpito hoidettiin tilitoimisto Balance-Team Oy:n ja toimistotyöt Teknologiateollisuus ry:n henkilöstön toimesta.

## MTHL:n edustus Teknologiateollisuus ry:n hallintoelimissä

Teknologiateollisuuden yrittäjävaliokunnassa jäsenenä vuonna 2013 oli toimitusjohtaja Raimo Leinola. Työnantajapoliittisen työryhmään on jäsenenä kuulunut toimitusjohtaja Marjo Veitonmäki.

## Jäsenkunta

MTHL:n Työnantajat ry:hyn kuului vuoden 2013 lopussa 61 rakennuspelti‑ ja teollisuuseristysalan yritystä.

## Tiedotustoiminta

Kertomusvuoden aikana MTHL:n Työnantajat ry hoiti rakennuspelti‑ ja teollisuuseristysaloihin kohdistuvien työehtosopimusten tulkinta‑ ja soveltamiskysymyksiin liittyvän jäsentiedottamisen.

Jäsenkirjeitä lähetettiin yhteensä 4 kappaletta. Lisäksi on lähetetty soveltuvin osin Elinkeinoelämän keskusliitto EK:n ja Teknologiateollisuus ry:n jäsenkirjeitä. Tiedotteet ja jäsenkirjeet on lähetetty sähköisesti ja ne on arkistoitu Teknologiateollisuus ry:n kotisivuille [www.teknologiateollisuus.fi](http://www.teknologiateollisuus.fi) kohtaan materiaalipankki.

## Teknologiateollisuuden jäsenyyden merkitys

MTHL:n Työnantajien jäsenyys Teknologiateollisuus ry:ssä merkitsee, että MTHL:n jäsenyrityksillä on mahdollisuus hyödyntää toiminnassaan Teknologiateollisuus ry:n tuottamia tilastoja, yritysyhteistyötä, neuvontapalveluja jne.

## Yhdistyksen talous

Yhdistyksen taloudellinen tila selviää liitteenä olevasta tuloslaskelmasta ja taseesta.

Helsingissä 28. päivänä helmikuuta 2014

METALLITEOLLISUUDENHARJOITTAJAIN LIITTO ‑ MTHL:N TYÖNANTAJAT RY.

Johtokunta